b'\n_START_ARTICLE_\nKazenski karton\n_START_PARAGRAPH_\nKazenski karton se uporablja v mnogih \xc5\xa1portih kot na\xc4\x8din opozarjanja, grajanja ali kaznovanja igralcev, trenerjev ali drugih \xc4\x8dlanov mo\xc5\xa1tva. Kazenske kartone najpogosteje delijo \xc5\xa1portni sodniki, ki s tem poka\xc5\xbeejo, da je igralec napravil prekr\xc5\xa1ek. Sodnik naj bi karton dvignil nad svojo glavo in pri tem z roko kazal na igralca, kateremu je karton namenjen._NEWLINE_Pomen vsakega kazenskega kartona se razlikuje od \xc5\xa1porta do \xc5\xa1porta. Barva in/ali oblika kartona sta tisti, ki dolo\xc4\x8data resnost prekr\xc5\xa1ka in stopnjo kazni. Najpogostej\xc5\xa1a kazenska kartona sta rumeni karton, ki se ga najve\xc4\x8dkrat podeli kot opozorilo igralcu ali kot za\xc4\x8dasno izklju\xc4\x8ditev, ter rde\xc4\x8di karton, ki se ga najve\xc4\x8dkrat podeli za resen prekr\xc5\xa1ek in pomeni takoj\xc5\xa1njo prepoved nadaljevanja igre.\n_START_SECTION_\nIzvor\n_START_PARAGRAPH_\nIdejo uporabe brezjezikovnih pobarvanih kartonov za namen komunikacije med igralcem in sodnikom je prvi predstavil britanski nogometni sodnik Ken Aston. Astona so imenovali v Sodni\xc5\xa1ki odbor Fife in je bil tako odgovoren za celotno sodni\xc5\xa1ko delo na Svetovnem nogometnem prvenstvu 1966, ki je potekalo v Angliji. V \xc4\x8detrtfinalu sta se na stadionu Wembley med sabo pomerili izbrani vrsti Anglije in Argentine. Po tekmi se je v medijih pojavljalo, da je sodnik Rudolf Kreitlein med tekmo ustno opozoril Bobbyja in Jacka Charltona. Ker je bilo nejasno, kaj to opozorilo sploh pomeni, je po tekmi angle\xc5\xa1ki selektor Alf Ramsey na Fifo naslovil pro\xc5\xa1njo po razjasnitvi situacije. Ta incident je dal Astonu misliti in za\xc4\x8del se je ukvarjati s tem, kako prikazati sodni\xc5\xa1ko odlo\xc4\x8ditev, da bo jasna tako igralcem kot tudi gledalcem. Pri\xc5\xa1el je do zaklju\xc4\x8dka, da je najenostavnej\xc5\xa1a re\xc5\xa1itev vpeljava barvne sheme kot pri semaforjih (rumena - opozorilo, rde\xc4\x8da - ustavi). Barvna shema se je pokazala tudi kot zelo priro\xc4\x8dna re\xc5\xa1itev, saj so s tem zaob\xc5\xa1li vse jezikovne prepreke in obenem do potankosti pojasnili, \xc4\x8de je bil nek igralec zgolj opozorjen ali tudi izklju\xc4\x8den. Barvne kartone (rumeni karton - opozorilo, rde\xc4\x8di karton - izklju\xc4\x8ditev) so tako prvi\xc4\x8d v zgodovini uporabili na Svetovnem nogometnem prvenstvu 1970 v Mehiki. Odtlej se je uporaba kazenskih kartonov \xc5\xa1irila in leta 1992 postala stalna praksa na vseh nivojih nogometnih tekmovanj. Sistem kazenskih kartonov so prevzeli tudi drugi \xc5\xa1porti, sicer vsak malenkostno po svoje, tako da se sistem kartonov ujema s pravili v posamezni \xc5\xa1portni panogi.\n_START_SECTION_\nBeli karton\n_START_PARAGRAPH_\nBeli karton se uporablja v bandyju. Igralec, ki prejme beli karton, je zavezan za 5 minut oditi z igralne ploskve in odsedeti do preteka kazni na kazenski klopi blizu centerske \xc4\x8drte. V teh 5 minutah trener kaznovanega igralca ne sme zamenjati z drugim igralcem. Trener seveda ima mo\xc5\xbenost, da ob preteku kazni kaznovanega igralca ne po\xc5\xa1lje ve\xc4\x8d nazaj v igro, ampak da na njegovo mesto po\xc5\xa1lje katerega drugega igralca. Prekr\xc5\xa1ki, ki kli\xc4\x8dejo po belem kartonu, so nepravilne menjave, ponavljajo\xc4\x8di se nedovoljeni - \xc4\x8detudi nenasilni - naleti na nasprotnika in oviranje nasprotnikov pri izvedbi prostih strelov.\n_START_SECTION_\nModri karton\n_START_PARAGRAPH_\nModri karton se uporablja v bandyju. Igralec, ki prejme modri karton, je zavezan za 10 minut oditi z igralne ploskve in odsedeti do preteka kazni na kazenski klopi blizu centerske \xc4\x8drte. V teh 10 minutah trener kaznovanega igralca ne sme zamenjati z drugim igralcem. Trener seveda ima mo\xc5\xbenost, da ob preteku kazni kaznovanega igralca ne po\xc5\xa1lje ve\xc4\x8d nazaj v igro, ampak da na njegovo mesto po\xc5\xa1lje katerega drugega igralca. Prekr\xc5\xa1ki, ki kli\xc4\x8dejo po modrem kartonu, so resnej\xc5\xa1i od tistih za beli karton. Primeri: nasilni ali nevarni naleti na nasprotnika, namerno ustavljanje \xc5\xbeoge z visoko palico in protestiranju glede sodnikovih odlo\xc4\x8ditev. Modri karton so od leta 2007 pri\xc4\x8deli uporabljati tudi v nogometnem pokalu Clericus Cup, pokalu pod okriljem Katoli\xc5\xa1ke cerkve v Rimu, v katerem sodelujejo ekipe misijonskih seminarjev, katoli\xc5\xa1kih univerz, katoli\xc5\xa1kih kolegijev idr. V tem pokalnem tekmovanju modri karton predstavlja 5-minutno kazen, podeli pa se ga zaradi ne\xc5\xa1portne igre. Clericus Cup ne spada pod okrilje Fife, ampak gre zgolj za znano katoli\xc5\xa1ko \xc5\xa1portno tekmovanje.\n_START_SECTION_\n\xc4\x8crni karton\n_START_PARAGRAPH_\n\xc4\x8crni karton se uporablja v sabljanju. Zaradi resnih kr\xc5\xa1itev pravil ga podeli direktor tekmovanja. \xc4\x8crni karton se podeli za dva prekr\xc5\xa1ka 3. skupine (ob prvem se podeli rde\xc4\x8di, ob drugem pa \xc4\x8drni karton) ali kateri koli prekr\xc5\xa1ek 4. skupine. V 3. skupino sodi motenje borbe in namerno potvarjanje oznake opravljenega varnostnega pregleda opreme, prekr\xc5\xa1ka 4. skupine pa sta namerna brutalnost in sablja\xc4\x8deva odlo\xc4\x8ditev, da se ne bo boril ali da ne bo pozdravil. Pozdravi so namre\xc4\x8d obvezni del sablja\xc5\xa1kega protokola. \xc4\x8crni kartoni so v sabljanju zelo redki, a vendar se dogajajo. V skladu s pravili je tudi mogo\xc4\x8de, da \xc4\x8drni karton prejme kateri od gledalcev. V tem primeru gledalec izvaja prekr\xc5\xa1ek 3. skupine, gre torej za motenje borbe. Ko sablja\xc4\x8d prejme \xc4\x8drni karton, je avtomati\xc4\x8dno izklju\xc4\x8den iz preostanka tekmovanja in lahko prejme tudi suspenz za prihodnja tekmovanja. V uradni statistiki turnirja se njegovo ali njeno ime zamenja z besedama\xc2\xa0\xc2\xbbSABLJA\xc4\x8c IZKLJU\xc4\x8cEN\xc2\xab.'